Ikke ekstra penger til stamceller

HSCT blir rutinebehandling

Nevrologene og hematologene på Haukeland universitetssykehus har fått klarsignal av sykehusledelsen til å ta stamcelletransplantasjon ved MS inn i rutinebehandlingen. Dette vil i løpet av kort tid være et nasjonalt behandlingstilbud.

- Samarbeidet mellom Nasjonal kompetansetjeneste for MS og Hematologisk seksjon på sykehuset gir et godt grunnlag for å arbeide videre med dette tilbudet, sier leder av kompetansetjenesten, Lars Bø, til ms.no.

Hematologisk seksjon ved Haukeland universitetssykehus søker nå om å få opprette en nasjonal behandlingstjeneste for stamcelletransplantasjon ved MS.

Mangel på isolatrom

Men mangel på isolatrom på Haukeland og penger til nye stillinger kan begrense tilbudet.

Arbeiderpartiets helsepolitiske talsmann, Torgeir Micaelsen, vil løse dette ved å sette ned et behandlingsbasert forskningsprosjekt raskest mulig og sørge for særskilt finansiering.

Men det vil ikke helseminister Bent Høie gjøre. Han vil vente til helsebyråkratene har gjennomført en metodevurdering av behandlingen. Det kan ta fra seks måneder til ett år, skriver VG.

Vil ikke vente

Lars Bø vil ikke vente på metodevurderingen.

- Stamcelletransplantasjon bør ha en plass i MS-behandlingen hos undergruppen hvor alvorligheten av sykdomsforløpet gjør at en må akseptere en høyere risiko, sier han.

- Nye behandlingsdata fra en svensk studie indikerer en god, langvarig, og kanskje permanent effekt av slik behandling hos mange i denne gruppen. Dette tilsier at det er behov for raskt å få etablert et fullverdig behandlingstilbud til disse pasientene.

Bø opplyser at Kompetansetjenesten innen kort tid vil kunne ta inn henvisninger fra hele landet for slik behandling. Henvisninger vil bli vurdert av nevrologer fra alle helseregioner.

Fem pasienter første året

Bø har utformet de norske inklusjonskriteriene i samarbeid med toneangivende norske nevrologer. Kriteriene kan sammenlignes med de svenske. I Sverige har man gitt HSCT til over 70 MS-pasienter siden 2004. I Norge har man transplantert tre pasienter.

Bø anslår at ca. fem pasienter vil kunne få behandlingen i Bergen første året. Hvis det blir flere pasienter enn dette hvor det er søkt om og funnet indikasjon for slik behandling, vil en henvende seg til andre hematologiske avdelinger i Norge.

Bør få dekket behandling i utlandet

- Det viktigste nå er at fagmiljøene kommer i gang med et landsomfattende tilbud.

Det sier Mona Enstad, generalsekretær i MS-forbundet.

- Konsekvensene for pasienter som trenger dette tilbudet og ikke får det, kan bli svært alvorlige.

Hun mener at kapasitet og økonomi ikke må få begrense dette viktige tilbudet.

- Dersom vi ikke greier å behandle mange nok her i Norge, må pasienter som henvises fra norske nevrologer, få dekket behandlingen i utlandet, sier Enstad.

Kort om HSCT ved MS

Blodstamceller hentes ut av pasienten

Immunsystemet slås ut med cellegift

Noen sykehus gir mellomdose-behandling, andre gir lavdose-behandling

Pasienten isoleres på grunn av infeksjonsfare

Stamcellene føres tilbake i blodet og bygger opp et nytt immunsystem

Observasjonsstudier viser svært gode resultater, se lenker

Burman, The Swedish Experience

Muraro, Long term outcomes